CELEX: 32008D0671
Language: hu
Date: 2008-08-05 00:00:00
Title: 2008/671/EK: A Bizottság határozata ( 2008. augusztus 5.) a rádióspektrum 5875 – 5905 MHz-es frekvenciasávjának az intelligens közlekedési rendszerek (ITS) biztonsággal összefüggő alkalmazásai érdekében történő harmonizált felhasználásáról (az értesítés a C(2008) 4145. számú dokumentummal történt) (EGT-vonatkozású szöveg)

15.8.2008   
            
            
               HU
            
            
               Az Európai Unió Hivatalos Lapja
            
            
               L 220/24
            
         
      A BIZOTTSÁG HATÁROZATA
   
   (2008. augusztus 5.)
   a rádióspektrum 5 875–5 905 MHz-es frekvenciasávjának az intelligens közlekedési rendszerek (ITS) biztonsággal összefüggő alkalmazásai érdekében történő harmonizált felhasználásáról
   (az értesítés a C(2008) 4145. számú dokumentummal történt)
   (EGT-vonatkozású szöveg)
   (2008/671/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („rádióspektrum-határozat”) (1) és különösen annak 4. cikke (3) bekezdésére,
   mivel:
   
               (1)
            
            
               A Tanács (2) és az Európai Parlament (3) több ízben hangsúlyozta a közúti biztonság növelésének fontosságát. Az intelligens közlekedési rendszerek (ITS – intelligent transport systems) alapvetőek a biztonságos közúti közlekedés integrált kezelésében (4), hiszen a közlekedési infrastruktúrát és a járműveket információs és kommunikációs technológiákkal (IKT-k) látják el, amelyek révén elkerülhetők a közlekedési veszélyhelyzetek, és csökkenthető a balesetek száma.
            
         
               (2)
            
            
               A rádióspektrum hatékony és következetes felhasználása alapvető fontosságú a vezeték nélküli berendezések fejlődéséhez a Közösségben (5).
            
         
               (3)
            
            
               Az ITS körébe tartoznak például a járművek és más járművek, járművek és infrastruktúra, illetve infrastruktúra és járművek közötti kommunikáción alapuló, valós idejű együttműködő adatátviteli rendszerek. Ezek a rendszerek a közlekedési rendszer hatékonyságának, a közlekedők biztonságának és a mobilitás kényelmének jelentős javulásával kecsegtetnek. A fenti célok megvalósításához a járművek és a közúti infrastruktúra közötti kommunikációnak megbízhatónak és gyorsnak kell lennie.
            
         
               (4)
            
            
               A járművek mobilitását, valamint a belső piac biztosításának és a közúti biztonság Európa-szerte történő javításának szükségességét tekintve az ITS-sel együttműködő rendszerek által használt rádióspektrumot harmonizált feltételek mellett kell biztosítani az Unió területén.
            
         
               (5)
            
            
               A 676/2002/EK határozat 4. cikkének (2) bekezdése alapján a Bizottság 2006. július 5-én megbízást adott a Postai és Távközlési Igazgatások Európai Értekezletének (CEPT), hogy az ITS és az együttműködő rendszerek összefüggésében vizsgálja meg a biztonság szempontjából kritikus alkalmazások frekvenciaigényét, valamint a biztonság szempontjából kritikus ITS-alkalmazások és a potenciálisan érintett rádiószolgáltatások műszaki összeférhetőségét az említett frekvenciasávokban. A CEPT-et felkérték arra is, hogy határozza meg az ITS számára kijelölt sávok optimális csatornakiosztását.
            
         
               (6)
            
            
               E határozat műszaki alapját a CEPT keretében folyó munkából származó eredmények képezik.
            
         
               (7)
            
            
               A CEPT 2007. december 21-i (20. sz.) jelentése szerint az 5 GHz-es, különösen az 5 875–5 905 MHz-es sáv megfelel a biztonsággal összefüggő ITS-alkalmazásoknak, amelyek oly módon növelik a közlekedés biztonságát, hogy a járművet és vezetőjét részletesebb tájékoztatással látják el a környezetről, más járművekről és más közlekedőkről. Ezenkívül, ha az ITS megfelel a CEPT jelentésében meghatározott bizonyos sugárzási határértékeknek, akkor az említett sávban, illetve az 5 850 MHz alatt és az 5 925 MHz felett vizsgált valamennyi szolgálattal összeférhető. A fenti sáv kijelölése a világ más területein jellemző spektrumhasználatnak is megfelel, így a globális harmonizáció irányába mutat. Továbbá az ITS nem tarthat igényt az állandóhelyű műholdas szolgáltatások (FSS) földi állomásaival szembeni védelemre, illetve az ITS-berendezések nem kívánt sugárzását is korlátozni kell az FSS védelme érdekében.
            
         
               (8)
            
            
               A CEPT összeférhetőségi vizsgálatai alapján az Európai Távközlési Szabványügyi Intézet (ETSI) most véglegesíti az EN 302 571 harmonizált szabványt, amely alapján vélelmezni lehet a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelv (6) 3. cikke (2) bekezdésének való megfelelést, így biztosítva az ITS-berendezések káros interferenciától mentes működését. Az ITS-adóberendezések várhatóan optimálisan használják majd a rendelkezésre álló spektrumot és a lehető legalacsonyabb kisugárzott teljesítménnyel működnek az ITS számára kijelölt spektrum hatékony és káros interferenciától mentes használata érdekében.
            
         
               (9)
            
            
               A fenti cél érdekében a szabvány az adóberendezések esetében 33 dBm-os (átlagos EIRP) legnagyobb kisugárzott egyenértékű összteljesítmény esetén legalább 30 dB-es tartományú teljesítményszabályozó (TPC) alkalmazását írja elő. Amennyiben az adott gyártó nem él az e szabványban foglalt módszerekkel, köteles a szabványban meghatározottnak megfelelő szintű egyéb interferenciacsökkentő eljárást alkalmazni.
            
         
               (10)
            
            
               Az e határozat szerinti harmonizáció nem zárhatja ki, hogy a tagállamok indokolt esetben átmeneti időszakot állapítsanak meg vagy rádióspektrum-megosztási intézkedéseket alkalmazzanak.
            
         
               (11)
            
            
               A tagállamok e határozat értelmében hat hónapon belül kijelölik és a járművek közötti ITS-kommunikáció számára hozzáférhetővé teszik az 5 875–5 905 MHz-es frekvenciasávot. Azonban az infrastruktúra és a járművek, illetve a járművek és az infrastruktúra közötti ITS-kommunikáció esetében egyes tagállamok nehézségekbe ütközhetnek a megfelelő engedélyezési keretrendszernek, illetve a különféle ITS-üzemeltetők út menti infrastruktúrájának kiépítését koordináló mechanizmusnak a fenti határidőn belül történő kialakítása során. A spektrum hozzáférhetővé tételének bárminemű késése hátráltathatja a biztonsággal összefüggő ITS-alkalmazások széles körű bevezetését az Európai Unióban, ezért az ilyen esetek számát korlátozni és az esetleges késedelmet kellőképpen indokolni kell.
            
         
               (12)
            
            
               A piaci fejleményeket és a technológiai fejlődést tekintve lehetséges, hogy e határozat hatályát és alkalmazási körét a jövőben felül kell vizsgálni, különösen a tagállamok által az említett fejleményekről és fejlődésről benyújtott információk tükrében.
            
         
               (13)
            
            
               Az e határozatban előírt intézkedések összhangban vannak a rádióspektrum-bizottság véleményével,
            
         ELFOGADTA EZT A HATÁROZATOT:
   1. cikk
   E határozat célja az 5 875–5 905 MHz-es frekvenciasáv hozzáférhetőségéhez és hatékony használatához szükséges feltételek összehangolása a Közösségen belül az intelligens közlekedési rendszerek biztonsággal összefüggő alkalmazásai érdekében.
   2. cikk
   E határozat alkalmazásában a következő fogalommeghatározások érvényesek:
   
               1.
            
            
               „intelligens közlekedési rendszerek”: a közúti közlekedési rendszerben alkalmazott rendszerek és szolgáltatások, amelyek információs és kommunikációs technológiákra épülnek, beleértve a közúti közlekedési rendszerek által alkalmazott feldolgozást, vezérlést, helymeghatározást, kommunikációt és elektronikát;
            
         
               2.
            
            
               „átlagos kisugárzott egyenértékű izotrop teljesítmény (EIRP)”: a sugárzás közben mért legnagyobb teljesítményszintnek megfelelő EIRP, teljesítményszabályozás mellett.
            
         3. cikk
   (1)   A tagállamok legkésőbb e határozat hatálybalépését követő hat hónapon belül kijelölik, majd a lehető leghamarabb – nem kizárólagos jelleggel – hozzáférhetővé teszik az 5 875–5 905 MHz-es sávot az intelligens közlekedési rendszerek számára.
   A sáv kijelölése a mellékletben meghatározott paramétereknek megfelelően történik.
   (2)   Az (1) bekezdéstől eltérően a tagállamok a rádióspektrum-határozat 4. cikkének (5) bekezdése szerinti átmeneti időszakot és/vagy rádióspektrum-megosztási intézkedéseket kérelmezhetnek.
   4. cikk
   A tagállamok figyelemmel kísérik az 5 875–5 905 MHz-es frekvenciasáv használatát, és megállapításaikat jelentik a Bizottságnak, hogy e határozatot szükség esetén felül lehessen vizsgálni.
   5. cikk
   Ennek a határozatnak a tagállamok a címzettjei.
   
      Kelt Brüsszelben, 2008. augusztus 5-én.
      
         
            a Bizottság részéről
         
         Viviane REDING
         
         
            a Bizottság tagja
         
      
   
   
      (1)  HL L 108., 2002.4.24., 1. o.
   
      (2)  A Tanács 2003. december 5-i következtetései (15101/03 sz. dokumentum) és a második veronai konferenciával kapcsolatos, 2004. október 26-i következtetései.
   
      (3)  HL C 244. E, 2007.10.18., 220. o.
   
      (4)  COM(2006) 314.
   
      (5)  A Tanács 2004. december 3-i 15530/04 és 15533/04 következtetései.
   
      (6)  HL L 91., 1999.4.7., 10. o. A legutóbb az 1882/2003/EK rendelettel (HL L 284., 2003.10.31., 1. o.) módosított irányelv.
   
      MELLÉKLET
      Az intelligens közlekedési rendszerek biztonsággal összefüggő alkalmazásaira vonatkozó műszaki paraméterek az 5 875–5 905 MHz-es frekvenciasávban
      
                  Paraméter
               
               
                  Érték
               
            
                  Maximális spektrális teljesítménysűrűség (átlagos EIRP)
               
               
                  23 dBm/MHz
               
            
                  Maximális kisugárzott összteljesítmény (átlagos EIRP)
               
               
                  33 dBm
               
            
                  A csatornákhoz való hozzáférés és a csatornafoglalás szabályai
               
               
                  Legalább olyan zavarcsökkentő technikák alkalmazandók, mint az 1999/5/EK irányelv értelmében elfogadott harmonizált szabványokban leírt technikák. Ezek szerint legalább 30 dB tartományú adóteljesítmény-szabályzás (TPC) szükséges.